
Мотиви към проект на Наредба за изменение и допълнение на Наредба № Н-14 от 27.08.2009 г. за начина на провеждане, обхвата и организацията на контролните проверки на пътя и в предприятията и за класифицирането на превозвачите и на лицата, извършващи превози за собствена сметка
С проекта на Наредба за изменение и допълнение на Наредба № Н-14 от 27.08.2009 г. за начина на провеждане, обхвата и организацията на контролните проверки на пътя и в предприятията и за класифицирането на превозвачите и на лицата, извършващи превози за собствена сметка (Наредба № Н-14) се предвиждат следните промени: 
С предложените с § 1 от проекта на наредба промени в чл. 8 се въвежда изискване проверяващите служители с контролни функции в Изпълнителна агенция „Автомобилна администрация“ да удостоверяват извършените проверки чрез полагане на индивидуален печат. Промяната има за цел да осигури еднозначно идентифициране на длъжностното лице, извършило съответната проверка, и да повиши проследимостта на осъществените контролни действия. По този начин се създават допълнителни гаранции за отчетност при осъществяване на контролната дейност, възможност за последващо установяване на служителя, извършил конкретната проверка, както и за повишаване на прозрачността и личната отговорност при упражняване на контролните правомощия. 
С предложените с § 2 от проекта на наредба промени в чл. 14 се въвежда изрично правило установените при проверката нарушения на изискванията за автомобилен превоз на опасни товари да се класифицират по рискови категории съгласно приложение № 4а. Определянето на рисковата категория ще се извършва в зависимост от конкретното нарушение, установено и отразено в контролния лист по приложение № 4.

Въвеждането на класификацията има за цел да осигури единен и последователен подход при оценката на нарушенията, като тежестта им се определя в зависимост от риска, който създават за живота и здравето на хората и за околната среда. По този начин се създава нормативна основа за разграничаване на нарушенията според степента на тяхната опасност и за предприемане на съответстващи на установения риск контролни мерки. Със същия параграф се предвижда при констатиране на нарушения, които попадат в  хипотезите по чл. 106, ал. 1 или 2 от Закона за автомобилните превози да се прилагат съответните принудителни административни мерки. Промяната цели да осигури връзка между степента на установения риск и предприемането на необходимите мерки за преустановяване или отстраняване на опасността, произтичаща от нарушението.

С предложеното в § 3 от проекта на наредба изменение на приложение № 4 към чл. 14, ал. 3 се актуализира контролният лист за пътни превозни средства, превозващи опасни товари (ADR), в съответствие с изискванията на Делегирана директива (ЕС) 2025/1801 на Комисията от 23 юни 2025 година за адаптиране към научно-техническия прогрес на приложения I и II към Директива (ЕС) 2022/1999 на Европейския парламент и на Съвета относно единните процедури за проверка на автомобилния превоз на опасни товари (Делегирана директива (ЕС) 2025/1801). В контролния лист се отразяват приложимите разпоредби на ADR, с което се създава възможност за по-прецизно установяване и документиране на констатираните несъответствия и се улесняват контролните органи и участниците в транспортната верига при определяне на приложимите изисквания. Актуализираният контролен лист позволява да бъдат идентифицирани и участниците в транспортната верига, които могат да носят отговорност за конкретното нарушение – изпращачи, превозвачи, получатели, товарачи, опаковчици, лица, извършващи пълнене на цистерни, оператори на цистерни и разтоварачи. Информацията може да послужи и като основание за извършване на последващи проверки от компетентните органи.

С предложеното в § 4 от проекта на наредба създаване на приложение № 4а към чл. 14, ал. 3а се въвежда класификация на нарушенията на изискванията на ADR в три рискови категории в зависимост от тяхната тежест и възможните последици. Към рискова категория I се отнасят нарушенията, които създават висок риск от смърт, тежки телесни повреди или съществено замърсяване на околната среда и при които по правило е необходимо предприемането на незабавни и подходящи корективни мерки. Към рискова категория II се отнасят нарушенията, които създават риск от телесни повреди или замърсяване на околната среда и при които следва да бъдат предприети подходящи корективни мерки – незабавно, когато това е целесъобразно, или най-късно при приключването на текущата транспортна операция. Към рискова категория III се отнасят нарушенията, които създават нисък риск от телесна повреда или замърсяване на околната среда и при които не е необходимо предприемането на корективни мерки непосредствено на пътя, като съответните мерки могат да бъдат предприети впоследствие в предприятието. Уреден е и подходът при наличие на няколко нарушения за една транспортна единица, като за целите на отчитането се прилага рисковата категория на най-тежкото нарушение. Предвидена е и възможност нарушения, които не са изрично изброени, да бъдат класифицирани съобразно описанието на съответната рискова категория.
С § 6 е предвидено наредбата да влезе в сила 3 месеца след обнародването й в „Държавен вестник“. Този  отлагателен срок е необходим за извършване на техническите и организационните действия по привеждане на информационната система в съответствие с измененията, включително за отразяване на актуализирания контролен лист и въведената класификация на нарушенията по рискови категории. Срокът ще осигури необходимото време и за подготовка на контролните органи за прилагане на новите изисквания, включително за запознаване на служителите с измененията в контролния лист, начина за определяне на рисковата категория на установените нарушения и предприемането на съответните корективни мерки. Отлагателният срок ще позволи и приключването по досегашния ред на контролните проверки, започнали преди влизането в сила на измененията, като по този начин ще се избегне прилагането на различни правила в рамките на една и съща започнала контролна процедура и ще се осигурят правна сигурност, предвидимост и последователност при осъществяването на контролната дейност.

С предложените изменения и допълнения в наредбата се цели уеднаквяване на практиката на контролните органи, по-последователно определяне на тежестта на установените нарушения и съпоставимост на резултатите от извършваните проверки, като същевременно ще бъде осигурена необходимата информация за изпълнение на задълженията за докладване на броя на регистрираните нарушения по рискови категории.
Проектът на наредба е свързан с въвеждането на изискванията на Делегирана директива (ЕС) 2025/1801, като в тази връзка е изготвена таблица на съответствието с правото на Европейския съюз, а проектът на наредба е съгласуван на основание чл. 3, ал. 4, т. 2 от Постановление № 85 на Министерския съвет от 2007 г. за координация по въпросите на Европейския съюз в рамките на Работна група 9 „Транспортна политика”. 

Предложеният проект на наредба не изисква осигуряването на допълнителни финансови средства от държавния бюджет за неговото прилагане. Предвидените изменения и допълнения са свързани основно с усъвършенстване на организацията и начина на осъществяване на контролната дейност, актуализиране на контролния лист за превоз на опасни товари и въвеждане на класификация на нарушенията по рискови категории. Прилагането на тези мерки не предполага създаването на нови административни структури, назначаването на допълнителен персонал или извършването на разходи за нови дейности извън предоставените на компетентните органи правомощия и функции. Предвидените промени не създават нови финансови задължения за превозвачите и лицата, извършващи превози за собствена сметка, нито предвиждат въвеждането на такси или други плащания за заинтересованите лица. С оглед на изложеното прилагането на проекта на наредба може да бъде осъществено в рамките на наличните финансови, човешки и технически ресурси на Изпълнителна агенция „Автомобилна администрация“, поради което не се налага осигуряване на допълнителни средства от държавния бюджет и не се очаква пряко или косвено въздействие върху държавния бюджет.
На основание чл. 26, ал. 2-4 от Закона за нормативните актове проектът на наредба заедно с доклада към него са публикувани за обществено обсъждане на страницата на Министерството на транспорта и съобщенията и на Портала за обществени консултации на Министерския съвет за срок от 30 дни. 

